જયન્ત પારેખ ત્યારે જ્યાં કરમશીભાઈ રહેતા હતા ત્યાં જ પૂર્વ ઘાટકોપરમાં જ રહેતા હતા. જો કે, પછીથી એ બીજે રહેવા ગયેલા. એમની પાસે સર્જનાત્મક સાહિત્યનાં પુસ્તકો અપાર. હું એમના ત્યાં જતો ત્યારે એ ફ્રેંચ લેખક રોબ ગ્રીયેથી માંડીને તે અનેક સર્જકોની નવલકથાઓ, કાવ્યસંગ્રહો, નાટકોનાં પુસ્તકો બતાવતા. જો કે, એ પુસ્તકો ધીરવામાં બહુ ઉદાર ન હતા અને હું પણ એ એમાં ઉદાર બને એવી અપેક્ષા ન’તો રાખતો. કેમ કે ત્યારે આ પ્રકારનાં પુસ્તકો નસીબદાર માણસોને જ મળતાં. ઘણી વાર તો તમારે બુકસેલરને કહી રાખવું પડતું. ત્યારે આજે છે એટલી આયાત-નિકાસની પ્રવૃત્તિ સુલભ ન’તી.